डेंगू के कारण बच्‍चों की मौत के बावजूद CM 'सब ठीक है' के झूठे दावे कर रहे हैं: अखिलेश यादव
सपा प्रमुख यादव ने कहा, 'प्रदेश में डेंगू, वायरल बुखार से हाहाकार मचा हुआ है, अस्पतालों में भारी भीड़ है, समय से समुचित इलाज न मिलने से बच्चों की मौंतें हो रही हैं, सत्तारूढ़ भाजपा सरकार और मुख्यमंत्री इसके बावजूद 'आल इज वेल' (सब ठीक है) का झूठा दावा कर रहे हैं। ध्वस्त स्वास्थ्य सेवाओं की ओर भाजपा सरकार का ध्यान नहीं है।
लखनऊ: समाजवादी पार्टी (सपा) के अध्यक्ष एवं उत्तर प्रदेश के पूर्व मुख्यमंत्री अखिलेश यादव ने सोमवार को आरोप लगाया कि वायरल बुखार और डेंगू के कारण बच्चों की मौत के बावजूद उत्तर प्रदेश के मुख्यमंत्री योगी आदित्यनाथ 'सब ठीक है' के झूठे दावे कर रहे हैं और ध्वस्त स्‍वास्‍थ्‍य सेवाओं की ओर भाजपा सरकार का ध्यान नहीं है।सोमवार को सपा मुख्‍यालय से जारी बयान के अनुसार सपा प्रमुख यादव ने कहा, 'प्रदेश में डेंगू, वायरल बुखार से हाहाकार मचा हुआ है, अस्पतालों में भारी भीड़ है, समय से समुचित इलाज न मिलने से बच्चों की मौंतें हो रही हैं, सत्तारूढ़ भाजपा सरकार और मुख्यमंत्री इसके बावजूद 'आल इज वेल' (सब ठीक है) का झूठा दावा कर रहे हैं। ध्वस्त स्वास्थ्य सेवाओं की ओर भाजपा सरकार का ध्यान नहीं है।'अखिलेश यादव ने कहा, 'डेंगू बुखार ने पश्चिमी उत्तर प्रदेश में सैकड़ों मासूमों की जान ली। अब पूर्वी उत्तर प्रदेश में भी इसका प्रकोप दिखाई दे रहा है। खुद राजधानी लखनऊ के अस्पतालों से मरीजों की भीड़ संभाले नहीं संभल रही है। हालत बिगड़ने की वजह से दवाइयों तक का स्टाक कम हो गया है। गम्भीर बीमार भी अस्पतालों से वापस किए जा रहे हैं। बिस्तर न होने के बहाने से उनका प्राथमिक उपचार भी नहीं किया जा रहा है।''पूर्व मुख्‍यमंत्री ने दावा किया कि ''फिरोजाबाद, मथुरा, मैनपुरी, कानपुर, फर्रुखाबाद सहित कई जनपदों में मातम पसरा हुआ है। बच्चों को खो चुकी माताओं की चीखें विज्ञापनों के हवाई दावों से परे वह हकीकत है जिसने सैकड़ों घरों को आंसुओं के समंदर में डुबो दिया है। मथुरा में एक बीमार बच्चे का पिता अधिकारी के पैरों में गिरकर इलाज कराने की गुहार लगा रहा है। एक दिव्यांग महिला अपने दुधमुंहे बच्चे को गोदी में लिए इलाज के लिए गुहार लगा रही है जिसे अस्पताल वालों ने इलाज के बजाय बाहर खदेड़ दिया।''यादव ने मरीजों के परिवार के सदस्यों को चिकित्सा सुविधा प्राप्त करने में होने वाली कठिनाइयों के विभिन्न मामलों का हवाला देते हुए आरोप लगाया कि भाजपा सरकार में संवेदनशीलता की कमी है और कहा कि डेंगू ने चिकित्सा सुविधाओं में सुधार के सरकार के दावों की वास्तविकता को उजागर कर दिया है।पूर्व मुख्यमंत्री ने कहा कि भाजपा जनता के स्वास्थ्य और कल्याण के प्रति जितनी उपेक्षा दिखा रही है उससे भाजपा के खिलाफ व्यापक जनरोष की लहर चल रही है। उन्होंने कहा कि भाजपा की दमनकारी, दम्भी सत्ता अब कभी वापस नहीं आएगी। अखिलेश यादव ने कहा कि सभी को भरोसा है कि 2022 में समाजवादी पार्टी की सरकार बनेगी।